**Józsefvárosi Egységes Gyógypedagógiai Módszertani Intézmény és Általános Iskola**



Intézményünkben a **sajátos nevelési igényű** gyermekek egyénre szabott fejlesztését, nevelését-oktatását valósítjuk meg.

Fő profilunk a tanulásban akadályozott gyerekek tanítása, de a 2014/2015. tanévtől lehetőségünk van **ép értelmű** autizmus spektrumzavarral, pszichés fejlődési zavarral, vagy beszédfogyatékossággal küzdő tanulók felvételére is.

Iskolánkban barátságos légkör, **kis létszámú** osztályok, szakkörök (dráma, furulya, kerámia), speciális foglalkozások segítik a tanulók **egyéni haladási ütem**éhez igazodó fejlesztését.

Az 1. osztályosokat a **Meixner-féle** diszlexia prevenciós módszerrel tanítjuk olvasni.

Nagy hangsúlyt fordítunk a **szociális-kommunikációs** és **praktikus készségek** fejlesztésére, hogy a későbbiek során tanulóink jól boldogulhassanak a mindennapokban. Célunk, hogy a tanulók **sikerélmények**hez jussanak, tehetséges tanulóink képességeiket kibontakoztathassák. A fejlesztéseket pszichológus és pszichiáter is támogatja.

Tanórai és szabadidős tevékenységeket biztosítunk a gyerekek számára: szervezünk múzeum, színház, bábszínház stb. látogatásokat, kirándulásokat, erdei iskolát. Intézményünkben az 5-6. osztályban **úszásoktatás**ra járnak a tanulók, 3. osztálytól az **informatika**, 7. osztálytól az **angol nyelv** tanulására van lehetőségük.

Figyelünk arra is, hogy a tanulók elegendő időt legyenek levegőn, legyen idejük játszani, zenélni, sportolni és kézművesedni.

A másnapi tanórákra a gyerekek a délutáni foglalkozásokon készülnek fel, házi feladatot nem adunk.

Iskolánkban a **szülőkkel pozitív és eredményes kapcsolattartás**i formákat alakítottunk ki. Igény szerint nyílt napot tartunk, illetve előzetes telefonon történő egyeztetés után szívesen állunk az érdeklődő szülők rendelkezésére.

További információ:

a 313-4464-es telefonszámon kérhető.

Jenei Andrea

intézményvezető